Regeringen, Venstre, De Konservative, Dansk Folkeparti og Liberal Alliance er blevet enige om at genindføre Boligjobordningen med fuld virkning i 2013 og 2014. Den udvides samtidig til at omfatte sommer- og fritidshuse med virkning fra 22. april 2013.

Og netop udvidelsen med sommer- og fritidshuse kan vise sig at blive en gevinst for Nordjylland. - Det er der ingen tvivl om. Jeg tror, alle de steder hvor der er mange sommerhuse, som her i Nordjylland og i Vestjylland, der kan det give en masse ekstra arbejdspladser. For nu bliver der mulighed for at lave forbedringer på sommerhuse og trække det fra, som på ens egen bolig, siger folketingsmedlem Lene Espersen (K) til tv2nord.dk. Formanden for Dansk Byggeri i Nordjylland, Knud Kristensen er enig med Lene Espersen i, at netop tilføjelsen af sommerhuse, får stor betydning for Nordjylland. - Det er jo i vores yderområder, der ligger flest sommerhuse, og det er netop der, hvor der er behov for at stimulere væksten, så vi også kan få skabt arbejdspladser og lærepladser der. Derfor er jeg meget tilfreds med, at ordningen er blevet udvidet, siger Knud Kristensen. Dansk Byggeri vurderer at Boligjobordningen kan give op mod 500 nye arbejdspladser i Nordjylland.